**א.ס.ף – ארגון סיוע לפליטים ולמבקשי מקלט בישראל – פעילויות ופרויקטים**

[עמותת א.ס.ף](http://www.assaf.org.il/sites/default/files/attachments/assaf_report_he_2011.pdf) מעניקה תמיכה וסיוע לפליטים ומבקשי מקלט בישראל ופועלת להעלאת המודעות הציבורית למצוקותיהם ולקידום זכויותיהם בפני רשויות המדינה.

בישראל חיים כיום אלפי מבקשי מקלט ללא מעמד מוסדר, ללא התירי עבודה או נגישות לשירותי הבריאות והרווחה ותחת איום להיכלא במתקני הכליאה והשהייה שבמדבר. מדינת ישראל, שחתמה ואשררה את האמנה לזכויות הפליטים (1951), מפרה את התחייבויותיה ומנהיגה מדיניות נוקשה נגד מבקשי המקלט, פוגעת בזכויותיהם, ומותירה אותם ללא אופק ותקווה.

מאז שנת 2007 פועלת עמותת א.ס.ף, על מנת לסייע ולקדם את מבקשי המקלט נוכח מדיניות קשה זו.

צוות העמותה כולל עובדים בתשלום ועשרות מתנדבים מסורים המשולבים בפרויקטים השונים.

**מרכז הסנגור והתמיכה**

מרכז הסנגור והתמיכה של א.ס.ף הוא יחיד מסוגו בישראל ומהווה מוקד לקבלת מידע, ייעוץ ותמיכה עבור מבקשי המקלט בתחומים שונים בהם: מעמד, תעסוקה, רווחה, חינוך, בריאות, ועוד. המרכז מהווה מרחב בטוח עבור מבקשי המקלט, בו הם מקבלים סיוע בפתרון בעיות שונות הנובעות ממציאות יומיומית נטולת זכויות ומאתגרת, ונהנים מאוזן קשבת במרחב מסביר פנים ותומך .

**מערך התמיכה של א.ס.ף**

מערך התמיכה הפסיכו-סוציאלי של א.ס.ף מורכב מאנשי מקצוע מתחום העבודה הסוציאלית וממטפלים מתנדבים. המערך מספק מענים רגשיים וחברתיים, תמיכה וסיוע למבקשי מקלט, יחידים ומשפחות הנמצאים במצבים סוציאלים מורכבים המוקצנים בשל היותם חסרי מעמד ומשלולי זכויות. אנשי המקצוע של א.ס.ף, יחד עם מתנדבי המערך הטיפולי בונים עם הפונים תוכנית תמיכה וקידום במטרה לסייע להם להתמודד עם מציאות החיים בישראל. דרכי ההתערבות הן רב מערכתיות וכוללות שיחות תמיכה וטיפול אישיות, קבוצות תמיכה, הנגשת זכויות ומידע, ועוד.

א.ס.ף מפעילה מספר פרויקטים המתמקדים בקבוצות מוחלשות במיוחד בקרב קהילת מבקשי המקלט:

* **ניצולי מחנות העינויים וסחר בבני אדם –** הפרויקט כולל לצד טיפול קבוצתי ופרטני בניצולים הסובלים ממצב פיסי ונפשי קשה במיוחד, איתור של ניצולים העשויים להיות מוכרים כקורבנות סחר בני אדם, הגשת בקשה לרשויות להכרה בהם, ודאגה שיקבלו את מכלול זכויותיהם.
* **נפגעי תאונות עבודה –** הפרויקט כולל ליווי ותמיכה פרטני וקבוצתי, הנגשת זכויות מתחום הרפואה והשיקום, והנגשת סיוע משפטי. ברמה הקהילתית פועל הפרויקט להפצת מידע בעניין זכויות עובדים ונפגעי תאונות עבודה.
* **נשאי HIVוחולי איידס –** הפרויקט כולל ליווי פרטני על ידי נשות מקצוע ומתנדבים, הכשרת מגשרים קהילתיים שיפעלו בקרב בני הקהילה, סדנאות הסברה ועבודה קהילתית.
* **צעירים שהגיעו לישראל כקטינים בגפם** - בישראל חיים כיום כמה מאות מבקשי מקלט צעירים שהגיעו לישראל כקטינים ללא ליווי מבוגר, עברו לרוב את מסע הפליטות בגפם, ועם הגעתם לישראל נקלטו בסופו של דבר במוסדות חינוכיים מתוקף מחויבויותיה של ישראל בחוק להגן על זכויותיהם של קטינים. צעירים אלו מאבדים את ההגנות מהן נהנו כאשר הם הופכים לבגירים. במסגרת הפרוייקט אנו מלווים את הצעירים הללו פרטנית וקבוצתית ויחד איתם נאבקים כדי שיוכרו כפליטים וייהנו מהזכויות המגיעות להם.

**מועדון הנוער**

במשך שני ערבים בשבוע משנים משרדי א.ס.ף את פניהם והופכים למועדון נוער פעיל ושוקק חיים. המועדון כולל מספר קבוצות לילדים ולילדות, נערים ונערות בגילאי 19-9, בהן פעילויות המותאמות לצרכיהם הייחודיים. המועדון מעניק לבני הנוער מסגרת מוגנת ותומכת הכוללת תכנים חינוכיים מגוונים, ארוחה חמה, ופעילויות פנאי בהן: חוגי העשרה ולימוד, כדורגל, צפייה בסרטים, משחקים חברתיים, ושימוש במחשב ובאינטרנט.

**סיוע הומניטרי**

**בשל המציאות הדוחקת העמותה מעניקה סיוע הומניטאריים** **הכולל סיוע כלכלי לפונים במצב אקוטי כמו גם חלוקת חבילות מזון יבש.**

**הסברה ושינוי מדיניות**

לצד הסיוע הישיר למבקשי המקלט בפרויקטים הפסיכו-סוציאלים, פועלת עמותת א.ס.ף לשינוי המדיניות מול רשויות המדינה. צוות הפעילות הציבורית משתתף בדיונים בכנסת, נמצא בקשר עם רשויות שונות, ארציות ומוניציפליות, כותב ומפיץ נירות עמדה. עבודת ההסברה של העמותה נעשית ברשתות החברתיות באינטרנט, בתקשורת המסורתית וע"י מתן הרצאות לציבור הרחב ולאנשי מקצוע. הפעילות הציבורית שלנו נסמכת על המידע הרב שנאסף על ידנו במסגרת הפרויקטים הרבים שאנו מפעילים למען הקהילה ונעשית, ככול הניתן, בשילוב ושיתוף של מבקשי המקלט עצמם.

**תמיכה בא.ס.ף**

עמותת א.ס.ף הינה עמותה רשומה (מ״ר 580474955) ללא מטרות רווח, כאשרכלל השירותים של א.ס.ף מוצאים לקהילה ללא עלות.

פעילות א.ס.ף מתאפשרת הודות לתרומות כספיות וכן לעבודה המסורה והיומיומית של עשרות מתנדבות ומתנדבים.

**לתרומות:**

תרומות לא.ס.ף מוכרות לצורך פטור ממס בישראל ובארה"ב. אנו מזמינים אתכם לתמוך בפעילות חשובה של א.ס.ף באמצעות תרומה קבועה או חד פעמית באמצעים הבאים:

* **המחאות:** המחאות לפקודת עמותת א.ס.ף, ניתן לשלוח לרחוב גולומב 52, תל אביב 6617141
* **העברה בנקאית**: בנק דיסקונט חשבון מספר 70818985, סניף 014
* IBAN: IL410110140000070818985    SWIFT BIC  IDBLILITXXX
* **כרטיס אשראי:** ניתן לתרום תרומה מאובטחת חד פעמית או מתחדשת באמצעות אתר האינטרנט של א.ס.ף – **http://assaf.org.il**

**להתנדבות בא.ס.ף:**

אפשרויות הפעילות בא.ס.ף הן מגוונות ומציעות עבודה מאתגרת ומספקת לצד מפגש רב תרבותי עם קהילה מרתקת ומיוחדת במינה.

לפרטים על פעילות והתנדבות אנא פנו למיילassafaid@gmail.com